Jonas Dahl (SF), 2011-11-10:
Tak for det, hr. formand.
Danmark har fået en ny regering, en ny politik og en helt ny kurs.
Det ser man tydeligt i det forslag til finanslov for 2012, som regeringen har lagt frem.
Det er et forslag, som jeg som SF'er både er glad for og stolt af at være en del af.
Med vores forslag til finanslov for 2012 går vi nu i gang med arbejdet med at føre regeringsgrundlaget ud i livet.
Vi tager det første skridt til at bringe Danmark på rette kurs og viser tydeligt, at der er kommet nye politiske kræfter til magten i Danmark.
Vores første prioriteringer for Danmark og dansk økonomi i 2012 vil sikre en ny optimisme, en større ansvarlighed og mere reel lighed i Danmark.
Det gør vi ved at sikre flere arbejdspladser til de alt for mange ledige og praktikpladser til de mange unge, der i dag ikke kan færdiggøre deres uddannelse.
Det vil lægge grobunden for et både grønnere og sundere Danmark, og det vil være det første skridt mod et mere retfærdigt samfund med mindre fattigdom og med lige muligheder.
Med den samlede finanslov, der er lagt frem, er der fire klare fokusområder: en ny vurdering af dansk økonomi, nye indtægter, færre besparelser og nye initiativer.
For at tilrettelægge den økonomiske politik bedst muligt har vi gået den tidligere regerings indtægter og udgifter igennem med en tættekam, altså lavet et kasseeftersyn, som det er blevet kaldt.
Det har vist ukonkrete besparelser og flere merudgifter.
Vi har samtidig lavet en ny vurdering af dansk økonomi, og det ser desværre ikke så godt ud.
Væksten bliver lavere, ledigheden højere og underskuddet større.
Samlet set må vi erkende, at vejen ud af krisen bliver længere.
Det betyder, at kravene til regeringen er skærpede.
Det stiller større krav til prioriteringerne og større krav til, at vores forslag er finansierede, før de sættes i gang.
Det ansvar påtager vi os fuldt ud.
Denne regering vil sikre finansieringen for at nå vores mål.
Det sagde vi i regeringsgrundlaget, og det viser vi nu med vores finanslovforslag.
Vi skal have nye indtægter, der skal sikre, at flere kommer i arbejde, at flere får en uddannelse, og at flere kommer ud af fattigdommen.
Regeringen vil ikke iværksætte forslag, før pengene er der, altså før finansieringen er på plads.
Det er det, vi forstår ved økonomisk ansvarlighed.
Vi har i alt lagt op til øgede skatter og afgifter i 2012 på 3 mia. kr.
Det er skatter og afgifter, der er fornuftige, fremadrettede og retfærdige.
Vi vil bl.a. øge afgifterne på de usunde varer.
Højere priser på slik og chokolade skal øge lysten til at spise sundere til gavn for sundheden.
Dyrere cigaretter skal få især de unge til at ryge mindre til gavn for helbredet.
Øgede afgifter på øl og vin skal få danskerne til at drikke mindre; sådan mindsker vi alkoholforbruget.
Vi vil også indføre en afgift på dårligt arbejdsmiljø.
En afgift på arbejdsskader skal i højere grad få virksomheder til at forebygge arbejdsskader.
Luftforureningen skader naturen, og den har betydning for vores sundhed.
Derfor lægger vi også en afgift på luftforurening, og det vil netop også øge virksomhedernes incitament til at mindske udledningen af kvælstofilter.
Det er til gavn for naturen og til gavn for sundheden.
Endelig fjerner vi fradragene på sundhedsforsikringerne, så vi sikrer en mere lige adgang til sundhedsvæsenet.
Arbejdsgivernes fradragsret på sundhedsforsikringerne har betydet, at vi alle er med til at finansiere, at nogle danskere med en sundhedsforsikring er blevet behandlet før andre.
Det er ikke rimeligt, og det skal stoppes.
Sidst, men ikke mindst, skal flere medarbejdere i SKAT sikre en bedre ligning, ligesom multinationale selskaber, der ikke betaler skat, vil blive offentliggjort på SKAT's hjemmeside.
Det skal sikre ekstra skatteindtægter i 2013.
Nye indtægter handler ikke kun om flere penge.
Det handler om at sætte ind der, hvor det har en forebyggende effekt.
Det handler om en retfærdig fordeling og om, at alle skal bidrage.
De ekstra indtægter skal gøre op med nogle af de urimelige besparelser, som VK-regeringen indførte.
I SF mener vi især, at det har været væsentligt at få fjernet brugerbetalingen for barnløshed og at sikre, at børnefamilieydelserne igen kommer til at gavne alle børn.
Derfor er vi også glade for, at det fra 2012 igen vil være gratis at få kunstig befrugtning til sit første barn, ligesom brugerbetalingen på sterilisation afskaffes.
Endelig bliver der lagt et loft over udgiften til medicin til behandlingen med kunstig befrugtning af barn nr. 2.
Jeg er også ekstremt stolt af og tilfreds med, at det nuværende loft over børnefamilieydelsen bliver afskaffet.
Dermed sikrer regeringen, at børneydelserne er for alle børn og ikke blot for de to første.
Danmark har brug for flere og ikke færre børn.
Derfor var det også fuldstændig tåbeligt at indføre brugerbetaling for det at få et barn.
Regeringen ønsker at fjerne en del af de besparelser, der ligger på ulandsbistanden.
Et velfærdssamfund som det danske skal også have råd til at hjælpe dem, der har det sværest, også i en tid, hvor krisen kradser herhjemme.
Det er altid nemmest at spare der, hvor det ikke mærkes af danskerne, men det er den populistiske løsning, og det er vi ikke til.
Vi vil gerne tage et ansvar for at hjælpe dem, der har behov, og det er også derfor, at der er afsat ekstra penge til ulandsbistanden i finansloven for 2012.
Når det gælder nye initiativer, er kickstarten selvfølgelig helt, helt afgørende.
Med den sætter vi gang i dansk økonomi, vi sikrer arbejdspladser, vi skaber optimisme.
Vi fremrykker investeringerne for i alt 18,7 mia. kr. i 2012 og 2013.
Det vil sikre godt 20.000 arbejdspladser til de mange, der i dag er ledige.
Det vil sikre renoveringer af flere af vores skoler, udskiftning af tage og vinduer.
De flere energirenoveringer vil ikke bare sikre bedre indeklima, men vil også sikre besparelser på varmeregningen på længere sigt.
Det vil også sikre renoveringen af sygehuse og give flere muligheder for at købe nyt teknologisk udstyr, som igen kommer patienterne til gavn.
Vi skal sikre bedre behandling til dem, der bliver ramt af sygdom.
Endelig vil der i den kommende energiaftale blive skabt grundlag for investeringer i vindmøller, omstilling til biomasse og en generel styrkelse af den energibesparende indsats.
Der er tale om fremrykninger af investeringer.
Derfor bruger vi heller ikke flere penge.
Vi bruger dem nu i stedet for senere.
Danmark har behov for vækst, nye job og ikke mindst ny optimisme, en tro på, at der er en vej ud af krisen.
Det vil en kickstart med flere investeringer medvirke til.
Kickstarten skal ikke stå alene, men den sender et klart signal om, at Danmark og danskerne nu har en regering, der tør sætte handling bag ordene.
Derfor igangsætter vi nu de helt nødvendige tiltag til at få Danmark ud af den stagnation, vi har oplevet.
Selv om vi lemper lidt til næste år og får sat gang i de nødvendige investeringer, overholder vi stadig fuldt og helt EU-henstillingerne.
Ud over kickstarten har det på trods af en stram økonomi været muligt også at prioritere andre nye initiativer.
I SF er vi især glade for, at det har været muligt at afskaffe kontanthjælpsydelserne, altså fattigdomsydelserne.
Det vil mindske fattigdommen og øge ligheden her i landet, og det vil betyde, at færre børn kommer til at vokse op i fattigdom og dermed sikre dem en barndom, hvor de ikke oplever unødige afsavn og unødige nederlag.
Vi ønsker ikke at fastholde mennesker i fattigdom.
Den tidligere regering mente, at fattigdom bragte folk i arbejde.
Det mener vi ikke – det mener vi slet ikke.
Det er mulighederne for job, der bringer folk i arbejde, og de muligheder vil vi også sikre.
Sundhedspakken, bl.a. med indsats over for psykisk syge og mere forebyggelse, er også et positivt tiltag.
Både psykiatriområdet og den forebyggende indsats har været nedprioriteret de seneste 10 år, og det skal der laves om på.
På miljøområdet tager vi nu de første skridt til at føre regeringens grønnere politik ud i livet.
Ud over at mindske luftforureningen vil finansloven sikre flere penge til miljøteknologiske udviklings- og demonstrationsprogrammer, så vi kan styrke Danmarks position på det grønne.
Vi vil sikre handleplaner for klimatilpasning i kommunerne og fra 2013 oprette en grøn energipulje.
Denne regering er en af de mest ambitiøse på miljøområdet.
Vi ønsker grøn vækst og en bæredygtig udvikling.
Derfor skal miljø, klima og energi tænkes ind i beslutningsprocesserne.
Endelig vil regeringen sikre flere praktikpladser til de mange unge, der i dag ikke gennemfører deres ungdomsuddannelse på grund af manglende praktik, både flere praktikpladser, bl.a. med krav om praktikpladser ved offentlige udbud, og flere skolepraktikpladser.
På den måde er regeringen med til at sikre, at Danmark ikke taber en hel generation på gulvet, og netop derfor styrker vi også forskningsindsatsen.
Ja, der er faktisk rigtig meget at glæde sig over for SF, men også for den helt almindelige dansker, og det er, fordi vi efter 10 år med for lidt fokus på lighed, for uambitiøse mål og for kortsigtet politik nu lægger en ny kurs – en ny kurs, der sikrer vækst, mindre ulighed, mere velfærd, kort sagt en ny kurs for Danmark.